मोदी सरकार के मंत्री का दावा, बालाकोट हमले में इतने आंतकवादी मारे गए - देखें Video  
राधामोहन सिंह ने कहा बालाकोट हमले में 400 आतंकी मारे गए
अमित शाह ने कहा था कि 250 आतंकी मारे गए हैं
कितने आतंकी मरे हम इसकी गिनती नहीं करते: भारतीय वायुसेना प्रमुख बीएस धनोआ
अब सुनिए , केंद्रीय कृषि मंत्री , राधा मोहन सिंह को जिन्होंने आज मोतिहारी में दावा किया कि हमारी वायु सेना के हमले में 400 आंतकवादी मारे गये । pic.twitter.com/E5k1rImcXW

रविवार को गुजरात में एक चुनावी सभा में बीजेपी अध्यक्ष अमित शाह ने दावा किया था कि भारतीय वायुसेना के इस हमले में 250 आतंकी मारे गए. अमित शाह ने कहा था, "उरी हमले के बाद हमारी सेना ने पाकिस्तान में घुसकर सर्जिकल स्ट्राइक को अंजाम दिया. पुलवामा हमले के बाद सरकार ने 13वें दिन एयर स्ट्राइक कर 250 से ज़्यादा आतंकी माग गिराए". जबकि इससे पहले एयर वाइस मार्शल आर के कपूर ने 28 फरवरी को रक्षा मंत्रालय में एक मीडिया ब्रीफिंग में कहा था कि इस हमले में कितने आतंकी मारे गये इस पर कुछ भी कहना जल्दबाज़ी होगी. पिछले ही हफ्ते केन्द्रीय राज्य मंत्री एस एस अहलूवालिया ने भी पश्चिम बंगाल के सिलिगुड़ी में एक कार्यक्रम में दावा किया था, "हम उनके इलाके में गए और उसे तबाह कर दिया. हमारा मकसद किसी को मारना नहीं था"

यही नहीं भारतीय वायुसेना प्रमुख बीएस धनोआ ने बीते दिनों इस संबंध में कहा था कि हमारा मकसद रहता है कि टारगेट हिट हुआ या नहीं, कितने मरे हम इसकी गिनती नहीं करते.  धनोआ ने कोयम्बटूर में कहा था, "लक्ष्य के बारे में विदेश सचिव ने अपने बयान में विस्तार से बताया था. अगर हम किसी लक्ष्य पर निशाना साधने की योजना बनाते हैं, तो हम उसे निशाना बनाते हैं, वरना क्यों उन्होंने (पाकिस्तान के प्रधानमंत्री ने) जवाब दिया होता. अगर हमने जंगल में बम गिराए होते, तो वह क्यों जवाब देते...?"

बहरहाल, बालाकोट में मारे गए आतंकवादियों की संख्या पर देश में जमकर सियासत हो रही है. कई विपक्षी नेता मोदी सरकार पर हमला करते हुए हमले के सबूत जारी करने की मांग कर रहे हैं. वहीं, पीएम मोदी सहित अन्य बीजेपी नेता इसे सेना पर अविश्वास बताकर विपक्षी नेताओं पर हमला कर रहे हैं.